**Творческа биография**

**на проф. дфн Валери Стоилов Стефанов**

Проф. дфн Валери Стоилов Стефанов е преподавател във Факултета по славянски филологии в СУ „Св. Климент Охридски“ от 1984 г. Водил е университетски курсове по история на българската литература /различни периоди/, творческо писане, историческа антропология, литература и медии, историографски парадигми и версии на литературната история в бакалавърски и магистърски програми.

Изследователската дейност на проф. Стефанов обхваща разнообразни проблемни области и различни периоди от българската литературна и културна история /от Възраждането до наши дни/. Занимава се с проблемите на националното литературно развитие, с въпросите на идентичността, с методологията на литературно-историческите изследвания, с ролята на стереотипите в културата и пр.

Автор е на следните литературно-критически книги: **Имената на времето**, 1988; **Разказвачът на модерните времена**, 1990; **Творбата – безкраен диалог**, 1992; 2-ро издание, 1994; **Лабиринтите на смисъла**, 1993; **Литературната институция**, 1995; **Участта Вавилон**, 2000; **Литературата и нейната съдба**, 2002; **Българска литература ХХ век**, 2003; **Творбата – място в света**, 2004; **Изкуството да пишем**, съавторство с Александър Панов, 2004; **Българската литература – светове и светувания**, съавторство с Милена Кирова, 2006, 2009; **Дяволът. Опити върху възмутителната история на злото**, 2007; **Българска словесна култура**, 2009; **Четирима автори на „Дон Кихот”**, 2014; **Поетика на любовта**, 2016; **Пиещият човек в света на кръчмата**, съавторство с Милена Менкова, 2017; **Колекционерството**, 2020; **Подписът на Кафка**, 2020. Повечето от тях са получили сериозен положителен критически отзвук.

Автор е на 24 учебници и учебни помагала за средното училище, от осми до дванадесети клас в периода 1995–2017.

Автор е на пет художествени книги: **Изгубените магарета**, роман, 2005; **Някой отдолу**, роман, 2008; **Слепия градинар**, роман, 2011; **Жените са спомен от мрака**, роман, 2014. **Любовни истории от Вавилонската библиотека**, 2016.

Носител е на няколко национални награди за научноизследователска и творческа дейност: **1989** – Наградата „Южна пролет” за първа критическа книга; **1995** – Голямата награда на Факултета по славянски филологии за книгата „Литературната институция“; **2004** – Наградата на Сдружение на българските писатели за критическата книга „Творбата – място в света“; **2009** – Наградата на София за романа „Някой отдолу“; **2009** – Наградата „Рицар на книгата“ на Асоциацията на книгоиздателите в България.